Document ID: 32013R0233

VYKONÁVACIE NARIADENIE KOMISIE (EÚ) č. 233/2013
z 15. marca 2013,
ktorým sa na rybársky hospodársky rok 2013 stanovuje výška pomoci pri prevode a paušálna pomoc v prípade určitých produktov rybárstva
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry (1),
so zreteľom na nariadenie Komisie (ES) č. 2814/2000 z 21. decembra 2000 stanovujúce podrobné pravidlá uplatňovania nariadenia Rady (ES) č. 104/2000, pokiaľ ide o poskytovanie pomoci pri prevode na určité produkty rybolovu (2), a najmä na jeho článok 5,
so zreteľom na nariadenie Komisie (ES) č. 939/2001 zo 14. mája 2001 stanovujúce podrobné pravidlá uplatňovania nariadenia Rady (ES) č. 104/2000, pokiaľ ide o poskytovanie paušálnej pomoci na niektoré produkty rybolovu (3), a najmä na jeho článok 5,
keďže:
(1)
V nariadení (ES) č. 104/2000 sa stanovuje, že podporu možno poskytnúť na množstvá určitých čerstvých produktov stiahnutých z trhu, ktoré boli buď spracované, aby sa mohli stabilizovať a uskladniť, alebo konzervované.
(2)
Cieľom tejto pomoci je vhodne motivovať organizácie výrobcov, aby spracovávali a konzervovali produkty stiahnuté z trhu tak, aby sa zabránilo ich zničeniu.
(3)
Výška pomoci by nemala narušiť rovnováhu trhu s uvedenými produktmi ani hospodársku súťaž.
(4)
Výška pomoci by nemala presiahnuť technické a finančné náklady na pracovné postupy, ktoré sú nevyhnutné na stabilizovanie a uskladnenie zaznamenané v Únii v rybárskom hospodárskom roku, ktorý predchádzal príslušnému roku.
(5)
Toto nariadenie by sa malo uplatňovať so spätnou platnosťou od 1. januára 2013, aby sa neobmedzovalo fungovanie intervenčného systému v roku 2013.
(6)
Opatrenia stanovené v tomto nariadení sú v súlade so stanoviskom výboru zriadeného nariadením (ES) č. 104/2000,
PRIJALA TOTO NARIADENIE:
Článok 1
Výška poskytovanej pomoci pri prevode uvedená v článku 23 nariadenia (ES) č. 104/2000 a výška paušálnej pomoci uvedená v článku 24 ods. 4 uvedeného nariadenia sa na rybársky hospodársky rok 2013 stanovuje v prílohe k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2013.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. marca 2013

Labels: 3
17
19
6